ORDE do 15 de setembro de 2008 pola que se aproban inicialmente as directrices de ordenación do territorio de Galicia.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/09/2008

A Lei 10/1995, do 23 de novembro, de ordenación do territorio de Galicia, ten por finalidade establecer os obxectivos fundamentais e crear os instrumentos necesarios para a coordinación da política territorial e a ordenación do espazo da Comunidade Autónoma de Galicia, co obxecto de favorecer a utilización racional do territorio galego e protexer o medio natural, mellorar a calidade de vida e contribuír ao equilibrio territorial.
Entre os instrumentos creados pola dita lei figuran as directrices de ordenación do territorio de Galicia, que se configuran como un instrumento de carácter global, expresión da política territorial, que deben constituír o marco xeral de referencia establecendo as pautas espaciais de asentamento das actividades, de acordo coas políticas sociais, económicas e culturais emanadas da comunidade, integrando, se é o caso, as emanadas desde o Estado, así como as propostas que xurdan desde as entidades locais.
A formulación e aprobación das directrices de ordenación do territorio axustarase ao procedemento establecido no artigo 10 da Lei 10/1995, de ordenación do territorio de Galicia.
E así, de conformidade co disposto no artigo 10.1º da Lei 10/1995, o Consello da Xunta de Galicia, na súa reunión do 29 de febreiro de 1996, acordou iniciar o procedemento de elaboración das directrices de ordenación do territorio, que se publicaron no Diario Oficial de Galicia número 45, do 6 de marzo de 1997. Consonte o disposto nos números 2º, 3º e 4º do citado artigo 10, a consellería competente en materia de política territorial elaborou o avance das directrices, que foi remitido a todas as consellerías, á Administración do Estado, ás administracións locais e a máis de 500 entidades públicas e privadas para que achegasen cantas observacións, propostas e alternativas estimasen oportunas.
Analizadas as observacións e suxestións presentadas, a Consellería de Política Territorial, Obras Públicas e Transportes redactou as directrices de ordenación do territorio e solicitou da Consellería de Economía e Facenda o preceptivo informe previo á aprobación inicial, que foi emitido en sentido favorable.
As directrices de ordenación do territorio elaboradas por este departamento conteñen as determinacións e a documentación exixida na Lei 10/1995, de ordenación do territorio de Galicia, e definen o modelo territorial de Galicia de acordo coas políticas territoriais da Unión Europea e tomando como referencia:
a) O desenvolvemento económico equilibrado e sustentable, para que Galicia se aproxime aos niveis de renda e de riqueza das rexións máis desenvolvidas.
b) A cohesión social e a mellora da calidade de vida da poboación, de xeito que todas as persoas dispoñan dun nivel axeitado de servizos e de oportunidades.
c) E a utilización racional do territorio e a sustentabilidade ambiental, mediante a xestión responsables dos recursos naturais e a protección do ambiente.
As directrices de ordenación do territorio son obxecto de avaliación ambiental estratéxica, de conformidade co disposto na Lei 9/2006, do 28 de abril, sobre avaliación dos efectos de determinados plans e programas no ambiente, e os artigos 5 a 7 da Lei 6/2007, do 11 de maio, de medidas urxentes en materia de ordenación do territorio e do litoral de Galicia. Para estes efectos, elaborouse o informe de sustentabilidade ambiental de acordo co disposto no artigo 8 da Lei 9/2006 e segundo os criterios contidos no documento de referencia redactado pola Consellería de Medio Ambiente e Desenvolvemento Sostible.
De conformidade co disposto no artigo 10.5º da Lei 10/1995, de ordenación do territorio de Galicia, e no Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a conselleira é competente para acordar a aprobación inicial das directrices de ordenación do territorio.
Por todo o anterior, e de acordo coa proposta da Dirección Xeral de Urbanismo,
DISPOÑO:
Primeiro.-Aprobar inicialmente as directrices de ordenación do territorio de Galicia, incluíndo o seu informe de sustentabilidade ambiental.
Segundo.-Publicar esta orde no Diario Oficial de Galicia, no BOE, así como en dous xornais dos de maior circulación na comunidade autónoma.
Terceiro.-Someter a información pública as directrices de ordenación do territorio aprobadas inicialmente con todos os documentos que as integran, incluído o informe de sustentabilidade ambiental, durante o prazo de dous meses contados a partir da publicación desta orde no Diario Oficial de Galicia, para os efectos establecidos na Lei 10/1995, de ordenación do territorio de Galicia, e na Lei 9/2006, do 28 de abril, sobre avaliación dos efectos de determinados plans e programas no ambiente.
Durante o citado prazo, a documentación das directrices de ordenación do territorio, incluído o informe de sustentabilidade ambiental, poderán ser examinados nos seguintes lugares:
a) Secretaría Xeral da Consellería de Política Territorial, Obras Públicas e Transportes.
b) Dirección Xeral de Urbanismo.
c) E delegacións provinciais da Consellería de Política Territorial, Obras Públicas e Transportes.
Así mesmo, poderá ser consultada a documentación no enderezo electrónico
http://www.cptopt.xunta.es/portal/cidadan/lang/gl/pid/2173
Cuarto.-Someter as directrices de ordenación do territorio de Galicia, incluíndo o informe de sustentabilidade ambiental, ao trámite de audiencia á Delegación do Goberno na Comunidade Autónoma, as deputacións provinciais e os concellos de Galicia, e demais administacións públicas interesadas, co fin de que no prazo de dous meses poidan presentar as alegacións e informes que estimen convenientes.
Santiago de Compostela, 15 de setembro de 2008.
María José Caride Estévez
Conselleira de Política Territorial, Obras Públicas e
Transportes